อีซีแอลลุยรถมือสอง
อีซีแอลได้ทุนใหม่ญี่ปุ่นหนุน ตั้งเป้า 2 ปี ปล่อยกู้รถมือสอง 5,000 ล้าน
12 พ.ค. 2559

อีซีแอลได้ทุนใหม่ญี่ปุ่นหนุน ตั้งเป้า 2 ปี ปล่อยกู้รถมือสอง 5,000 ล้าน
นายดนุชา วีระพงษ์ ประธานเจ้าหน้าที่บริหาร บริษัท ตะวันออกพาณิชย์ลีสซิ่ง (ECL) เปิดเผยว่า ภายใน 2 ปีนี้ บริษัทตั้งเป้าปล่อยสินเชื่อเช่าซื้อรถยนต์มือสองให้ได้ไม่ต่ำกว่า 5,000 ล้านบาท เมื่อเทียบกับปัจจุบันที่มียอดสินเชื่ออยู่ 2,000 ล้านบาท โดยปีนี้คาดว่าจะปล่อยสินเชื่อให้ได้ 3,000 ล้านบาท และในเดือน มิ.ย.นี้ จะเปิดตัวสินเชื่อนาโนไฟแนนซ์และสินเชื่อส่วนบุคคลเสริมธุรกิจด้วย เน้นกลุ่มลูกค้าที่มีอาชีพอิสระเป็นหลัก
“หลังจากบริษัทได้ผู้ร่วมทุนรายใหม่พีเอฟเอสจากญี่ปุ่นเข้ามาถือหุ้น 25.50% ด้วยการเพิ่มทุนใหม่อีก 203 ล้านบาท รวมเป็น 1,095 ล้านบาท ก็ทำให้บริษัทมีฐานะการเงินที่แข็งแกร่งขึ้น อัตราหนี้สินต่อทุนก็เหลือเพียง 0.6% จากเดิมอยู่ที่ 1.6% ทำให้บริษัทสามารถกู้เงินด้วยดอกเบี้ยที่ถูกลงด้วย จึงแข่งขันกับคู่แข่งได้ง่ายขึ้น” นายดนุชา กล่าว
นายโยอิจิ ชิบาตะ ประธานเจ้าหน้าที่บริหาร บริษัท พรีเมี่ยมไฟแนนซ์เชียล เซอร์วิส (PFS) กล่าวว่า บริษัทจะนำระบบการซื้อขายแบบโมเดิร์นเทรดคือ มีบริการให้รับประกันหรือวอรันตีคุณภาพรถเข้ามาใช้ในไทย เป็นการยกระดับการซื้อขายรถยนต์มือสองให้ดีขึ้น ขณะเดียวกันก็จะร่วมมือกับอีซีแอล เพื่อหาช่องทางไปลงทุนในกลุ่มเออีซีด้วย